Куюн ток

Куюн ток, Фуко тогу — өзгөрмөлүү магнит талаасынан индукцияланып, туташ жоон өткөргүчтө пайда болгон туюк ток. Өткөргүчтө пайда болгон куюн ток Жоуль - Ленц закону боюнча аны ысытат, электр энергиясынын бөлүгү жылуулукка айланат. Куюн токтуу өткөргүч катуу ысыгандыктан, андагы электр энергиясы кыйла коромжуланат. Куюн токту азайтуу үчүн өзгөрмөлүү ток машинасынын жана аппаратынын магнит өткөргүчтөрү бири бирине ток өткөрбөс пластиналардан же тасмалардан даярдалат. Өткөргүчтөрдү куюн ток менен ысытуу металлургияда металлдарды эритүүдө жана алардын куймаларын даярдоодо, лабор. практикада куюн ток вакуум техникасында абасы сордурулуп жаткан идиштин ичиндеги металлдарды ысытып газдын калдыктарын бөлүп чыгарууда колдонулат. Куюн токтун сырткы магнит талаасы менен аракеттешүүсү электр эсептегичте, электрдик өлчөөчү куралдарда, тахометрде ж. б. колдонулат. 
Категория:Физика
Колдонулган адабияттар
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104 -9